ओआरओपी की मांगों में देरी मोदी की छवि पर बुरा असर : रामजेठमलानी
भास्कर संवाददाता | गुरदासपुर
वनरैंकवन पेंशन के मुद्दे को लेकर देश के प्रसिद्ध वकील राम जेठमलानी ने रक्षा मंत्री को खत लिख कर मांग की है कि वे अपने रसूख का इस्तेमाल कर प्रधानमंत्री से बातचीत करके मंजूर हुई असली ओआरओपी को लागू करवाएं।
उन्होंने कहा कि इसके लिए जंतर मंतर पर धरने पर बैठे पूर्व सैनिकों से भी बात करे और इसमें वे खुद रक्षामंत्री को सहयोग करने को तैयार है। उन्होंने कहा कि ओआरओपी को लागू करने में देरी करने से भाजपा, देश और प्रधानमंत्री की छवि पर बुरा असर पड़ रहा है। यह जानकारी कर्नल धर्म सिंह ने गुरु नानक पार्क में वन रैंक वन पेंशन मुद्दे को लेकर 185वें दिन धरने पर बैठे पूर्व सैनिकों को संबोधित करते हुए दी।
उन्होंने बताया कि बुधवार को महाराष्ट्र के शिव सैनिकों ने जंतर-मंतर पहुंच कर ओआरओपी की मांग पर सहमति दिखाई और मेजर जनरल सतबीर सिंह को भरोसा दिलाया कि वे इस संबंधी प्रधानमंत्री से बात करेंगे। उन्होंने कहा कि देश के नेताओं के लिए बेहद शर्मनाक बात है कि सर्दी के मौसम में वे अपने हकों के लिए बुढ़ापे में जंतर-मंतर और दूसरी जगहों पर धरने देने को मजबूर हो गए है। ऐसा सिर्फ भारत में हो रहा है, दुनिया का कोई भी देश अपने सैनिकों का इस तरह अपमान नहीं करता है। प्रधानमंत्री और रक्षा मंत्री ने वायदे बहुत किए लेकिन वे आज तक वफा नहीं हुए। उन्होंने कहा कि पूर्व आर्मी चीफ जनरल वीपी मलिक ने खुल कर ओआरओपी की मांग पूरी करने के लिए प्रधानमंत्री को कहा है और वे उम्मीद करते हैं कि बाकी रिटायर चीफ भी प्रधानमंत्री और रक्षा मंत्री को चिट्ठी लिख कर ओआरओपी को जल्द लागू करने के बारे में कहेंगे।
वन रैंक वन पेंशन की मांग को लेकर धरने पर बैठे हुए पूर्व सैनिक। -भास्कर
hin_Deva mai_Deva hin_Deva hin_Deva hin_Deva hin_Deva